Ontmoet die span agter die 3de beste kaas in die wêreld - AgriOrbit
Home In-depth Ontmoet die span agter die 3de beste kaas in die wêreld
Van links na regs is Kobus Mulder, Rebecca Visser, Petrina Visser, Rob Visser, Johan Ehlers (hoof uitvoerende beampte, Agri-Expo) en Breyton Milford (operasionele bestuurder, Agri-Expo) met die Agri-Expo wisseltrofee vir die Beste Suid-Afrikaanse Kaas by die 2017 World Cheese Awards.
Wat het jy nodig om ’n wenkaas te maak? Goeie melk én ’n goeie span! Gelukkig beskik Dalewood Fromage van Simondium oor albei.
Dalewood se Huguenot is by die pas afgelope 2017 World Cheese Awards in Londen as die gesamentlike 3de beste kaas in die wêreld aangewys (saam met ’n Oostenrykse Capellaro van Almenland Stollenkaese).
Die Huguenot is ook bekroon met die Agri-Expo-wisseltrofee vir die Beste Suid-Afrikaanse Kaas by die WCA, die wêreld se grootste kaaskompetisie met 230 beoordelaars van 29 lande wat 3 000 kase van 35 lande beoordeel. Agri-Expo het in Desember ’n prysoorhandingsgeleentheid gehou om Dalewood se hele span van 60 mense, van die Jersey-melkery en die kaasmakery tot die bestuur, geluk te wens. Agri-Expo het ’n sertifikaat aan Dalewood oorhandig, terwyl die internasionale kaasbeoordelaar Kobus Mulder oor die beoordelingsproses gesels het en ’n paar spanlede met spesiale geskenke verras het.
Die Huguenot is ook as die 2017 Wêreldkampioen Jersey-kaas aangewys. Volgens Johan Ehlers, hoof uitvoerende beampte van Agri-Expo, is dit ’n besondere prestasie om by die WCA as een van die top-kase in die wêreld bekroon te word: “Ons wens graag vir Rob en Petrina Visser en hulle hele span geluk – hierdie internasionale erkenning vir Dalewood se spesialiskaas is welverdiend.” – Persverklaring
Die wenspan van Dalewood Fromage van Simondium.
Die internasionale kaasbeoordelaar Kobus Mulder oorhandig ’n geskenk aan Lukas Mehlomakhulu, langsdienende lid van die melkspan. Die houtbeeldjie van ’n tipiese melkman en sy gesin kom uit Noord-Kenia en beeld die belangrikheid van melk as voedsel uit.
Nellie Fischer, hoof van kaasproduksie, is in Boergondië opgelei (moontlik gemaak deur die Wes-Kaapse Departement van Landbou). Mulder het dié beeldjie, wat die rol van die vrou as kaasmaker uitbeeld, van ’n kaasmaak-gesin in die Ooste van Frankryk ontvang.
Rob en Petrina Visser met hul geskenk van Mulder: Die “grootste kaasboor vir die grootste kaas”, vervaardig deur Sutherland & Thompson (amptelike verskaffer van sout aan die kaas- en botterbedryf in die VK), wat ’n boorsel uit ’n 25 kilogram-blok botter en ’n 40 pond-blok Cheddar kan trek.
Die Huguenot is die grootste wiel kaas wat in Suid-Afrika vervaardig word.
V.l.n.r. is vyf trotse lede van Dalewood se kaasmaakspan: Melody January, Sophie Delport, Abbigail Filander, Theresa Morris (voor) en Helena April.
Wêreld se beste biefstuk kom uit Pole
’n Poolse lendeskyf van ’n 29 maande oue graangevoerde Limousinbees is vanjaar in Londen, Engeland,…
Sien die wêreld se landbou saam met Rover Tours
Rover Tours maak dit vir jou moontlik om landbou regoor die wêreld te ontdek. Rover Tours…
Previous articleFeeding the blue wildebeest
Next articleARC and SA Stud Book bury the hatchet